Pistorius se regspan het 10 dae vir appèl-argumenteOscar Pistorius tydens sy hofsaak. Argiefforo: Siphiwe Sibeko/Reuters/Pool Nathi Mncube, woordvoerder van die hoofregter se kantoor, het gesê die dokumente moet teen 17 September by die hof ingedien wees. Die staat appelleer teen Pistorius se skuldigbevinding aan strafbare manslag en wil hê die voormalige Paralimpiese atleet moet skuldig bevind word aan ŉ ernstiger aanklag van moord nadat hy sy meisie, Reeva Steenkamp, deur ŉ badkamerdeur geskiet het. Die saak sal in November in die appèlhof in Bloemfontein aangehoor word Pistorius is in Oktober verlede jaar tot vyf jaar tronkstraf gevonnis en sou verlede maand onder korrektiewe toesig vrygelaat word. Michael Masutha, minister van korrektiewe dienste, het egter twee dae voor Pistorius se beplande vrylating die besluit teruggetrek en gesê daar was geen wetlike grondslag vir die besluit nie, aangesien dit geneem is voordat Pistorius ŉ sesde van sy vonnis uitgedien het soos deur die wet vereis word.